দিদির চলার পথ আরও মসৃণ হচ্ছে!
তবে এ পথ রাজনীতির নয়। বিধানসভার। অধিবেশন থাকলে তিনি এক-আধ দিন বিধানসভায় আসেন। বিকেলের পর যদি থাকেন, তাহলে বিধানসভা ভবনের চারদিকে সান্ধ্যকালীন পায়চারি করেন। শরীরচর্চার সেই পথের দৈর্ঘ্য যত অল্পই হোক না কেন, তা মসৃণ করতে চলেছে রাজ্য বিধানসভা। মুখ্যমন্ত্রী মমতা বন্দ্যোপাধ্যায়ের ওই হাঁটার পথ নতুন করে তৈরি করা হচ্ছে। সাজানো হচ্ছে চারপাশ।
দিন সাতেকের জন্য বসতে চলা বিধানসভার শীতকালীন অধিবেশনের জন্য যুদ্ধকালীন প্রস্তুতিতে সেই কাজই করছে রাজ্য সরকারের পূর্ত দফতর। বিধানসভার ওই পথে মুখ্যমন্ত্রী হাতে গোনা কয়েকবার শরীরচর্চার জন্য পদচারণার সুযোগ পেয়েছেন। তবে একা হাঁটার সুযোগ তিনি খুব একটা পান না। তিনি হাঁটতে শুরু করলেই ঘনিষ্ঠদের একটা বড় দল তাঁর সঙ্গ নেয়। ঘনিষ্ঠ নেতা, মন্ত্রী, বিধায়ক, উপস্থিত পুলিশকর্মীদের পা মেলাতে হয় তাঁর সঙ্গে। দু’একবার তাঁর সঙ্গী হয়েছেন বিধানসভার স্পিকার বিমান বন্দ্যোপাধ্যায় এবং ডেপুটি স্পিকার সোনালি গুহ। তবে ওই পথের একাংশ ততটা প্রশস্ত নয়। সেই কারণেই সংস্কারে হাত দিয়েছে পূর্ত (সিভিল) বিভাগ। শীতকালীন অধিবেশন শুরুর আগেই তাদের কাজ শেষ করতে হবে।
বিধানসভার যে দিকে স্পিকারের ঘর সে দিক থেকে শুরু করে মুখ্যমন্ত্রীর ঘরের পিছন দিক পর্যন্ত রাস্তার সংস্কার চলছে। পূর্ত দফতরের হিসাব অনুযায়ী, ৮০০ মিটার রাস্তার ইট তুলে ফেলে পুরু ‘স্ল্যাব’ বসাতে খরচ ভালই। ওই পথের লাগোয়া একটি ‘লন’ সাজানো হয়েছে পরিবেশের সঙ্গে মানানসই করে। দফায় দফায় বিধানসভার সচিবালয় এবং পূর্ত দফতরের আধিকারিকেরা ওই রাস্তা ও সংলগ্ন এলাকা ঘুরে দেখেছেন। তাঁদের একজনের কথায়, ‘‘আগামী ১১ ডিসেম্বর বিকেলে অধিবেশন শুরু হচ্ছে। সেদিন দু’ঘণ্টা হয়ে বন্ধ হয়ে যাবে বিধানসভা। বলা হয়েছে তার আগেই কাজ শেষ করতে। তাই একটু দ্রুত সকলকে কাজে নামতে বলা হয়েছে।’’ দ্রুত শেষ করতে হবে তাই রাতেও আলো জ্বেলে চলছে কাজ।
অধিবেশনের প্রথম দিন বিধানসভায় মুখ্যমন্ত্রীর উপস্থিতি নিশ্চিত। কারণ, প্রয়াত প্রাক্তন স্পিকার হাসিম আব্দুল হালিমের স্মরণে বরাদ্দ ২ ঘণ্টার আলোচনায় তিনি থাকবেন বলে আগেই জানিয়েছেন। তবে ওইদিন তিনি হাঁটার সময় পাবেন কি না, তা এখনও নিশ্চিত নয়। কারণ ওইদিন বিকেলের পরেই তাঁর কাছে আসার কথা রয়েছে গুজরাতের পটেল আন্দোলনের নেতাদের। এখনও পর্যন্ত ঠিক আছে, পটেল আন্দোলনের নেতারা নবান্নেই তাঁর সঙ্গে কথা বলবেন। সেক্ষেত্রে হালিমের স্মরণসভার পর হাতে সময় কতটা থাকবে, তার উপরেই নির্ভর করছে তাঁর পায়চারি। তারপর অবশ্য আরও কয়েকদিন অধিবেশন চলবে। তার মধ্যে বিধানসভায় এলেই নতুন পথে মুখ্যমন্ত্রীর পদচারণার সম্ভাবনা থাকবে।
ঠিক কত টাকা বরাদ্দ হয়েছে ওই কাজের জন্য, তা নিয়ে মুখে কুলুপ এঁটেছেন বিধানসভার আধিকারিকেরা। এড়িয়েছেন বিভাগীয় আধিকারিকেরাও। কারণ মুখ্যমন্ত্রীর জন্য যুদ্ধকালীন তৎপরতায় রাস্তা সারাইয়ের কাজ নিয়ে রাজনৈতিকস্তরে প্রশ্ন ওঠার আশঙ্কা করছেন তাঁরা। কাজের সঙ্গে যুক্ত পূর্ত বিভাগের এক আধিকারিকের কথায়, ‘‘আট থেকে ন’লক্ষ টাকা মতো খরচ হতে পারে।’’ খরচ একটু বেশি পড়ছে কারণ আগের ‘স্যান্ড স্ল্যাব’ তুলে ফেলা হয়েছে। নতুন ঢোলাপুরের ‘স্যান্ড স্ল্যাব’ দিয়ে রাস্তা তৈরি করতেই বেশি খরচ হচ্ছে। বিধানসভার সচিবালয়ের এক পদস্থ আধিকারিক অবশ্য বলেন, ‘‘ওই কাজ যে মুখ্যমন্ত্রীর জন্য তা কোথাও বলা নেই। তবে জরুরি ভিত্তিতে রাস্তা তৈরির কাজ হচ্ছে, এটা ঠিক।’’
শাসকদলের মধ্যে অবশ্য এ নিয়ে প্রশ্ন নেই। দলের এক শীর্ষনেতার বরং পাল্টা প্রশ্ন, ‘‘মুখ্যমন্ত্রীর জন্য করা হচ্ছে বলে কোথাও লেখা আছে কি?’’ তাঁর ব্যাখ্যা, ‘‘রাস্তার একটা অংশ ভেঙে গিয়েছিল। চারদিক হয়ে গিয়েছিল জঙ্গলের মতো। পরিষ্কার, পরিচ্ছন্ন রাখা কি খারাপ! রাস্তা হলে তিনি (মমতা) কী আর একা হাঁটবেন। যাঁরা প্রশ্ন তুলছেন, তাঁরাও না হয় হাঁটবেন।’’
কিন্তু অন্যদের জন্য তো রাস্তা সারানো হচ্ছে না।
রাস্তা হচ্ছে তো, তিনি হাঁটবেন বলেই!